
Parlamentul  României

Camera  Deputaţilor

Comisia pentru industrii si servicii






                 Bucureşti, 29.09.2010





                                                Nr.23/224/2010
AVIZ
asupra proiectului de Lege privind aprobarea Ordonanţei de urgenţă a Guvernului nr.58/2010 pentru modificarea şi completarea Legii nr.571/2003 privind Codul fiscal şi alte măsuri financiar-fiscale


În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii a fost sesizată, în procedură de urgenţă, pentru aviz care va fi transmis Comisiei pentru buget, finanţe şi bănci, cu proiectul de Lege privind aprobarea Ordonanţei de urgenţă a Guvernului nr.58/2010 pentru modificarea şi completarea Legii nr.571/2003 privind Codul fiscal şi alte măsuri financiar-fiscale, transmis cu adresa nr. P.L.x. 409 din 1 septembrie 2010, înregistrat sub nr.23/224 din 02 septembrie 2010.



Consiliul Economic şi Social, cu avizul nr.1414/21.06.2010, avizează favorabil proiectul de ordonanţă de urgenţă.



Consiliul Legislativ, cu avizul nr.801/28.06.2010, avizează favorabil proiectul de ordonanţă de urgenţă cu observaţii şi propuneri preluate de iniţiatori.



Senatul, în  şedinţa din 24 august 2010, a adoptat proiectul de lege în forma prezentată de iniţiator.



Proiectul de lege are ca obiect de reglementare modificarea şi completarea Legii nr.571/2003 privind Codul fiscal, cu modificările şi completările ulterioare, prin care se instituie noi măsuri de lărgire a bazei de impozitare, precum şi de majorare a unor impozite în domeniul impozitelor directe şi a taxei pe valoarea adăugată.

Principalele măsuri incluse în proiectul de lege:

- modificarea cotei de impozit plătit de persoanele juridice pentru veniturile din dividende de la 10% la 16%;

- obligaţia plăţii de contribuţii individuale de asigurări sociale de sănătate, de asigurări sociale şi de şomaj pentru veniturile salariale a contravalorii tichetelor cadou, tichetelor de creşă, tichetelor de vacanţă şi a celor de masă, persoana fizică datorând pentru veniturile respective numai impozitul pe venitul din salarii;

- includerea în veniturile salariale şi impozitarea plăţilor compensatorii, pentru care se datorează numai impozitul pe venit;

- impozitarea cu 16% a veniturilor obţinute de către persoanele fizice rezidente şi nerezidente sub forma dobânzilor la depozitele la vedere, la depozitele la termen şi alte instrumente de economisire, la conturile curente şi la depozitele clienţilor constituite în sistemul privind economisirea şi creditarea în sistem colectiv pentru domeniul locativ;

- unificarea cotei de impunere, la 16%, pentru veniturile obţinute din transferul titlurilor de valoare altele decât părţile sociale şi valorile mobiliare în cazul societăţilor închise;

- unificarea cotei de impunere pentru câştigurile din jocuri de noroc la 25%;

- majorarea cotei standard a taxei pe valoarea adăugată de la 19% la 24% pentru operaţiunile impozabile care nu sunt scutite de taxa sau care nu sunt supuse cotei reduse.



Examinarea proiectului de lege a avut loc în şedinţa comisiei din data de 29 septembrie 2010. 



În urma dezbaterilor, membrii comisiei au hotărât, cu majoritate de voturi, avizarea favorabilă a proiectului de lege.



Prin obiectul de reglementare şi conţinutul său, proiectul de lege face parte din categoria legilor ordinare.



În conformitate cu prevederile art.75 alin.(1) din Constituţia României, republicată, Camera Deputaţilor, pentru acest proiect de lege, este prima Cameră sesizată.

VICEPREŞEDINTE,
Robert Negoiţă
Consilieri parlamentari, 
Viorela Gondoş

